M. Gibalová, poslankyňa: (2010-02-10):
Poslanci, ktorí končia svoje prvé funkčné obdobie v parlamente, a takýmto som aj ja, so mnou určite budú súhlasiť v tom, že iba postupne sme prichádzali na to, čo sa skrýva za prácou poslanca Národnej rady. Jednou z prvých úloh nováčikov bolo preštudovať zákon o poslancoch Slovenskej národnej rady a zákon o rokovacom poriadku. Zákon č. 45/1989 Z. z. o poslancoch Slovenskej národnej rady sa pri čítaní v roku 2006 zdal byť rovnakou raritou ako živý dinosaurus na hradnom vrchu. V platnom znení zákona dodnes prežívajú orgány Národného frontu a organizácie v ňom združené, výbory ľudovej kontroly, národné výbory na všetkých úrovniach, vedúci socialistických organizácií, pracovné kolektívy, Česká národná rada a Federálne zhromaždenie, Slovenská socialistická republika a na záver ako zlatý klinec podpisy Šalgoviča a Knoteka. Celkom chápem, že je to úsmevné, ale je to fakt. Dodnes celkom nechápem, prečo nebol tento pre poslancov parlamentu základný zákon už dávno zrušený a nahradený novým. Platné znenie zákona o poslancoch Slovenskej národnej rady naozaj nie je dôvodom na hrdosť. Možno aj preto by ste ho márne hľadali medzi základnými dokumentmi na internetovej stránke Národnej rady. A je na nej všeličo od Ústavy Slovenskej republiky a ústavných zákonov cez zákony, volebné poriadky a informácie až po spôsob podávania a doručovania materiálov Národnej rade. Iba zákon o poslancoch tam chýba. To však nie je dôvod pre podanie tohto návrhu mojej novely, pretože ide o viac-menej formálne nedostatky. Dôvodom pre podanie novely sú moje 3,5-ročné skúsenosti v poslaneckej funkcii. Počas tohto obdobia som urobila niekoľko komplexných hĺbkových prieskumov, pri ktorých som spolupracovala s mnohými štátnymi orgánmi a zozbierala množstvo informácií potrebných na to, aby som si mohla vytvoriť objektívny pohľad na problém, ktorý mi ústredný orgán štátnej správy nebol schopný poskytnúť v požadovanom rozsahu. Spomeniem napr. prieskum o stave vybavovania žiadostí uplatnených podľa zákona č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim, ktorý pokrýval všetky obvodné pozemkové úrady na Slovensku a spracovával informácie o cirka 650 žiadateľoch. Spoločným menovateľom problémov, ktoré som zaregistrovala a ku ktorým možno prispelo aj to, že som opozičná poslankyňa, bola občasná, mierne povedané, neochota úradníkov štátnej správy k spolupráci s odôvodnením, že mi k tomu chýba zákonná legitimácia. Jedným zo základných práv poslanca Národnej rady Slovenskej republiky je interpelovať vládu Slovenskej republiky a členov vlády a požadovať od nich, od vedúcich ostatných ústredných orgánov štátnej správy a od vedúcich ostatných štátnych orgánov informácie, vysvetlenia, podklady potrebné pre výkon poslaneckej funkcie v zmysle § 12 písm. g), h) a ch) zákona. Získavanie poznatkov od orgánov verejnej správy je možné z hľadiska obsahu činnosti zákonodarcu považovať za jeho „individuálny poslanecký prieskum“, ktorý každý poslanec v priebehu výkonu svojej funkcie rutinne vykonáva a bez ktorého by jeho činnosť nemala zmyslel alebo by bola neúplná, lebo by nemohol dôjsť k nejakým konečným relevantným záverom. A § 12 písm. j) zákona dáva poslancovi možnosť zúčastňovať sa na prieskumoch organizovaných orgánmi Národnej rady Slovenskej republiky, avšak zabúda na skutočnosť, že základným právom poslanca je aj vykonávanie individuálneho prieskumu. Cieľom predloženého návrhu je sprehľadniť znenie príslušných ustanovení zákona a zahrnúť osobný poslanecký prieskum do znenia § 12 písm. j), aby bolo v zákone formálne zakotvené to, čo objektívne existuje. Tento návrh vyplýva zo skutočnosti, že v § 45 ods. 3 písm. d) zákona č. 350/1996 Z. z. o rokovacom poriadku Národnej rady Slovenskej republiky sa možnosť  vykonania poslaneckého prieskumu výbormi považuje za jednu z foriem činnosti výborov Národnej rady Slovenskej republiky. O to viac je potrebné, aby sa individuálny poslanecký prieskum považoval za zdroj poznatkov potrebných pre iniciatívny výkon a skvalitnenie činnosti poslanca parlamentu. A ja toto ako nováčik v parlamente po prvom volebnom období vidím ako veľmi nutnú vec, prijať takúto novelu tohto zákona. Vážený poslanecký zbor, domnievam sa, že návrh, ktorý predkladám, naozaj uľahčí prácu nás všetkých poslancov v prospech voličov, ktorých tu zastupujeme, bez ohľadu na to, do ktorého tábora patríme. Preto rovnako ja ako vy, pomaly keď treba robiť odpočet z práce poslanca smerom navzájom k sebe, ale najmä k voličom, vás prosím o podporu tejto novely zákona. Ďakujem vám pekne.